Општинско веће Општине Горњи Милановац, поступајући на основу члана 18-19. Закона о јавном информисању и медијима („Службени гласник РС“, бр.83/2014, 58/2015 и 12/2016 - аутентично тумачење), Уредбе о условима и критеријумима усклађености државне помоћи у области јавног информисања („Службени гласник РС“ бр. 9/22), Правилника о суфинансирању пројеката за остваривање јавног интереса у области јавног информисања („Сл. гласник РС“, број 16/2016 и 8/2017), члана 46. Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021-други закон), члана 62. Статута општине Горњи Милановац („Службени гласник општине Горњи Милановац“, број 3/2019) и члана 4. и члана 26. Одлуке о Општинском већу општине Горњи Милановац („Службени гласник Општине Горњи Милановац“, број 24/08), у складу са Одлуком о буџету општине Горњи Милановац за 2023. годину („Службени гласник општине Горњи Милановац“, бр.27/2022) и Решењем Комисије за контролу државне помоћи бр.401-00-00234/2022-01/2 од 19.01.2023. године, на седници одржаној 26.01.2023. године расписује:

**ЈАВНИ КОНКУРС**

**за суфинансирање пројеката за остваривање јавног интереса**

**у области јавног информисања**

**на територији Општине Горњи Милановац у 2023. години**

**I Предмет конкурса, износ и намена средстава**

Јавни конкурс се расписује за суфинансирање пројеката производње медијских садржаја из области јавног информисања који се реализују у 2023. години, који доприносе истинитом, непристрасном, правовременом и потпуном информисању свих грађана општине Горњи Милановац, подизању квалитета информисања особа са инвалидитетом и припадника других мањинских група, заштити и развоју људских права и демократије, унапређењу поштовања правног поретка и социјалне равноправности, слободном развоју личности и заштити деце и младих, развоју културног и уметничког стваралаштва, развоју образовања, укључујући и медијску писменост, развоју науке, спорта и физичке културе, заштити животне средине и здравља људи, унапређивању медијског и новинарског професионализма и осталих медијских садржаја који непосредно доприносе задовољавању потреба свих грађана општине Горњи Милановац за информацијама и садржајима из свих области живота, без дискриминације.

Средства опредељена Одлуком о буџету општине Горњи Милановац за 2023. годину („Службени гласник општине Горњи Милановац“, број 27/2022) за ове намене износе укупно 15.000.000 динара.

Прихватиће се само они пројекти чија реализација је остварива у текућој години, закључно са 31.12.2023. године.

Најмањи износ средстава који се може одобрити једном пројекту износи 100.000,00 динара, а највећи износ за суфинансирање једног пројекта је 7.500.000,00 динара.

У складу са Уредбом о условима и критеријумима усклађености државне помоћи у области јавног информисања (”Службени гласник РС”, бр. 9/22, у даљем тексту: Уредба), државна помоћ се сматра усклађеном уколико се додељује учеснику на тржишту који се не налази у поступку повраћаја државне или de minimis помоћи, као и учесницима на тржишту који нису били у тешкоћама у смислу Уредбе о условима и критеријумима усклађености државне помоћи за санацију и реструктуирање учесника на тржишту у тешкоћама („Службени гласник РС“, број 62/21) на дан 31. децембар 2019. године.

Учесник конкурса за суфинансирање пројеката производње медијских садржаја за штампане медије, радио, интернет медије и новинске агенције, који су локалног значаја и доприносе остваривању јавног интереса у јавном информисању, може поднети захтев за суфинансирање највише до 80% оправданих трошкова пројекта, док учесник конкурса за суфинансирање пројеката производње медијских садржаја за телевизију, може поднети захтев за суфинансирање највише до 50% оправданих трошкова пројекта производње медијских садржаја који доприносе остваривању јавног интереса у јавном информисању.

Оправдани трошкови су трошкови који су настали у вези са израдом медијског садржаја, а нарочито:

1. процењени бруто трошкови зарада и накнада ангажованих лица на производњи медијских садржаја
2. трошкови закупа простора, опреме, локације и друге неопходне материјалне и нематеријалне имовине за потребе производње медијских садржаја;
3. трошак употребе сопствене имовине (амортизација);
4. трошкови увођења нових технологија са циљем унапређења услуге јавног информисања (дигитализација, прилагођавање медијских садржаја особама са инвалидитетом и др.);
5. трошкови истраживања малог опсега која имају за циљ боље разумевање навика коришћења медија, степен медијске писмености и положаја друштвено осетљивих група у медијима.

Оправданим трошковима, не сматрају се трошкови издаваштва, трошкови дистрибуције и трошкови промоције.

У складу са чланом 16. став 1. тачка 4. Законa о јавном информисању и медијима („Сл. гласник РС“, бр. 83/14, 58/15 и 12/16 – аутентично тумачење, у даљем тексту: Закон), остваривање јавног интереса у области јавног информисања остварује се суфинансирањем пројеката. Корисник државне помоћи је у обавези да достави изјаву којом доказује да пројекат не може реализовати на други начин, без помоћи државе, односно субвенцијом, у складу са Законом.

Корисници државне помоћи за производњу медијских садржаја у штампаном и дигиталном формату могу бити микро, мала и средња правна лица и предузетници.

Средства додељена учесницима на конкурсу не смеју допринети повећању основних средстава корисника, односно проширењу постојећих делатности, нити обједињавању медија (медијска концентрација) и оснивању и/или регистровању нових учесника на тржишту док се средства не смеју користити за друге намене, а нарочито производњу других медијских садржаја (преливање средстава).

**II Право учешћа на конкурсу**

На Јавном конкурсу може учествовати:

1. издавач медија који је уписан у Регистар медија при АПР и који емитује/дистрибуира медијски садржај на територији општине Горњи Милановац,

2. правно лице, односно предузетник, који се бави производњом медијских садржаја и који приложи доказ да ће суфинансиран медијски садржај бити реализован путем медија који је уписан у Регистар медија при АПР и који се емитује на територији општине Горњи Милановац.

Право учешћа на Конкурсу немају:

• издавачи који се финансирају из јавних прихода,

• лица којима су у претходном периоду одобрена средства из буџета Општине Горњи Милановац, а нису у уговором предвиђеном року и прописаној форми поднела наративни и финансијски извештај о реализацији пројекта, као и лица за које се утврди да су средства нанаменски трошила.

Учесник Конкурса може конкурисати само са jедним проjектом.

Издавач више медија има право учешћа на Конкурсу с једним пројектом за сваки медиј.

Учесник конкурса који је у текућој календарској години већ користио средства намењена пројектном суфинансирању у области јавног информисања на републичком, покрајинском или локалном нивоу, може учествовати на конкурсу за суфинансирање истог пројекта само још једном у тој години, и то у износу који, уз средства која је већ добио, не прелази 80% вредности пројекта за суфинансирање пројеката производње медијских садржаја за штампане медије, радио, интернет медије и новинске агенције, односно 50% вредности пројекта за суфинансирање пројеката производње медијских садржаја за телевизију.

**III Kритеријуми за оцену пројеката**

Критеријуми на основу којих ће се оцењивати пројекти су:

1) мера у којој је предложена пројектна активност подобна да оствари јавни интерес у области јавног информисања и то:

1.1. Значај пројекта са становишта:

* остваривања јавног интереса у области јавног информисања;
* остваривање намене конкурса;
* усклађености пројекта са реалним проблемима, потребама и приоритетима циљних група;
* идентификованих и јасно дефинисаних потреба циљних група;
* заступљености иновативног елемента у пројекту и новинарско истраживачког приступа.

1.2. Утицај и изводљивост са становишта:

* усклађености планираних активности са циљевима, очекиваним резултатима и потребама
* циљних група;
* степена утицаја пројекта на квалитет информисања циљне групе;
* мерљивости индикатора који омогућавају праћење реализације пројекта;
* разрађености и изводљивости плана реализације пројекта;
* степена развојне и финансијске одрживости пројекта (позитивни ефекти пројекта настављају се након што се оконча подршка).

1.3. Капацитети са становишта:

- степена организационих и управљачких способности предлагача пројекта;

- неопходних ресурса за реализацију пројекта;

- стручних и професионалних референци предлагача пројекта, које одговарају предложеним циљевима и активностима пројекта.

1.4. Буџет и оправданост трошкова са становишта:

* прецизности и разрађености буџета пројекта, који показује усклађеност предвиђеног трошка са пројектним активностима;
* економске правданости предлога буџета у односу на циљ и пројектне активности.

2) мера пружања веће гаранције привржености професионалним и етичким медијским стандардима.

2.1. да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда (податке прикупља стручна служба од Регулаторног тела за електронске медије, за електронске медије, а од Савета за штампу, за штампане и онлајн медије)

2.2. доказ о томе да су након изрицања казни или мера предузете активности које гарантују да се сличан случај неће поновити.

Ближи критеријуми за оцењивање пројеката су:

1. да ли је пројекат од посебног значаја за информисање становништва на територији општине Горњи Милановац (пројекат има за тему садржај који је везан за Горњи Милановац, његове житеље, посебности саме општине или изазова с којима се суочава локално становништво);
2. у којој мери пројекат доприноси очувању националног и културног идентитета, језика и писма, посебно у складу са традицијом локалне заједнице;
3. актуелност теме и доступност већем броју корисника;
4. мера у којој предложени пројекат доприноси бољој информисаности особа са инвалидитетом и припадника националних мањина које су заступљене на територији општине,
5. мера у којој предложени пројекат доприноси унапређењу положаја и равноправности рањивих друштвених група на територији општине (малолетника, жена, жртава насиља, старих и социјално угрожених лица, особа са сметњама у развоју, итд.);
6. у којој мери предложени пројекат доприноси унапређењу медијске писмености и родне равноправности, као и спречавању дискриминације међу грађанима општине Горњи Милановац по било ком основу.

**IV Рокови**

Пријаве на Конкурс подносе се у року од 15 дана од дана обjављивања на интернет презентацији Општине Горњи Милановац, односно закључно са 13.02.2023. године.

Одлука о расподели средстава доноси се најкасније у року од 60 дана од дана закључења конкурса.

**V Потребна документацијa**

Учесник конкурса у обавези је да достави:

1. Попуњене и оверене обрасце у 4 (четири) примерка и то:
* Предлог пројекта (Образац 1 – пријава);
* Предлог буџета (Образац 1- табела).

Оба обрасца се преузимају искључиво електронски са званичног сајта општине Горњи Милановац [www.gornjimilanovac.rs](http://www.gornjimilanovac.rs) у секцији „Конкурси и Обавештења“, почев од дана објављивања Конкурса.

1. Копије следећих докумената у једном примерку:
* потврда Народне банке РС да нема евидентиране основе и налоге у принудној наплати (да нема блокиран рачун), не старија од датума расписивања конкурса;
* решење о регистрацији у Регистру медија који се води у Агенцији за привредне регистре, са подацима уписаним у складу са Законом о јавном информисању и медијима (неће се прихватати стара решења о регистрацији медија у Регистар јавних гласила, који је претходно вођен при АПР);
* важеће дозволе за емитовање радио и/или ТВ пограма издата од Регулаторног тела за електронске медије;
* оверене изjаве/сагласности издавача медија (или више њих) да ће програмски садржаj бити емитован/објављен у том медију (обавезно само за правна лица и предузетнике који се баве производњом медијских садржаја и који су регистровани за продукциjу телевизиjског и радиjског програма);
* Потписана изјава учесника да се не налази у поступку повраћаја државне или *de minimis* помоћи, као и да нису били у тешкоћама, у складу са Уредбом о условима и критеријумима усклађености државне помоћи за санацију и реструктуирање учесника на тржишту у тешкоћама („Службени гласник РС“, број 62/21) на дан 31. децембар 2019. године;
* Потписана изјава учесника да пројекат не може реализовати на други начин, без помоћи државе, односно субвенцијом;
* Потписана изјава учесника на конкурсу о томе да ли је учеснику за исти пројекат већ додељена државна помоћ или *de minimis* помоћ у текућој фискалној години и по ком основу, за штампане медије, радио, интернет медије и новинске агенције;
* Потписана изјава учесника на конкурсу о томе да ли је учеснику за исти пројекат већ додељена државна помоћ или *de minimis* помоћ у текућој фискалној години и по ком основу, за производњу медијских садржаја за телевизију;
* Визуелни приказ предложеног медијског садржаја (трејлер, примерак новина, џингл и сл).

**VI Позив за учешће у раду комисије за медије**

Позивају се новинарска и медијска удружења, регистрована најмање три године пре датума расписивања Конкурса, да предложе чланове конкурсне комисије (Комисије за медије).

Позивају се и медијски стручњаци заинтересовани за учешће у раду комисије да се писаним путем пријаве за чланство у Комисији.

Пријава се подноси у слободној форми, али се уз њу обавезно прилаже доказ о регистрацији медијског удружења (ако је подносилац удружење), односно професионална биографија предложеног лица (без обзира да ли је подносилац медијско удружење или појединац-медијски стручњак).

Предложена лица не смеју бити у сукобу интереса, нити обављати јавну функцију, у складу са правилима о прописима о борби против корупције.

Предлози за чланове Комисије са захтеваном документацијом, достављају се у року од 15 дана од дана објављивања Конкурса на интернет презентацији општине горњи Милановац, закључно са 13.02.2023. године, у затвореној коверти, на писарници Општинске управе Горњи Милановац, Таковска бр. 2, 32300 Горњи Милановац, или путем поште, на наведену адресу, са назнаком:– **„Предлог чланова Комисије за медије – 2023. година“.**

**VII Опште информације о конкурсу**

Текст конкурса, обрасци за предлог пројекта (Образац 1 – пријава) и предлог буџета пројекта (Образац 1- табела), као и обрасци за наративни и финансијски извештај, обjављују се на веб-сајту Општине Горњи Милановац где су видљиви и доступни током трајања Конкурса - [www.gornjimilanovac.rs](http://www.gornjimilanovac.rs)

Пријаве на конкурс, са захтеваном документацијом, подносе се у затвореној коверти, на писарници Општинске управе Горњи Милановац, Таковска бр.2, 32300 Горњи Милановац, или путем поште, на наведену адресу, са назнаком: **„За конкурс за суфинансирање пројеката производње медијских садржаја из области јавног информисања на територији општине Горњи Милановац - 2023. година“.**

Пријаве које стигну ван прописаног рока, на погрешном обрасцу, попуњене неправилно или у мањем броју примерака од захтеваног, неће бити разматране.

Конкурсни материјал се не враћа.

Решење о суфинансирању пројеката по расписаном конкурсу, биће обjављено на званичном сајту Општине Горњи Милановац [www.gornjimilanovac.rs](http://www.gornjimilanovac.rs) и достављено свим учесницима конкурса у електронској форми на емаил адресе које назначе у пријави.

**VIII ЗАШТИТА ПОДАТАКА О ЛИЧНОСТИ**

За учешће на јавном позиву, потребно је да у оквиру захтеване документације, поднесете и Ваше личне податке, тачне и потпуне као бисте могли да остварите право учешћа.

Сви подаци о личности који буду достављени Општини Горњи Милановац биће обрађивани искључиво у сврху учешћа у јавном позиву, а у складу са Законом о заштити података о личности.

Приступ личним подацима имаће само овлашћена лица која су обавезана на чување поверљивости података о личности и неће их откривати трећој страни осим ако је то неопходно у сврху контроле поступка спровођења јавног позива или ревизије.

Подаци о личности ће се чувати у року предвиђеним законом уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, права на приговор и право на притужбу Поверенику за информације од јавног значаја и заштиту података о личности.

**ОПШТИНСКО ВЕЋЕ ОПШТИНЕ ГОРЊИ МИЛАНОВАЦ**

**Бр. 3-06-3/2023 од 26.01.2023. године**